b'\n_START_ARTICLE_\nMiha Mate\n_START_SECTION_\n\xc5\xbdivljenje\n_START_PARAGRAPH_\nMiha Mat\xc3\xa8 je osnovno \xc5\xa1olo obiskoval v doma\xc4\x8dem kraju, gimnazijo pa v Ko\xc4\x8devju. Svoje prve zgodbe in pesmi je objavljal v Ko\xc4\x8devskih novicah, kjer je bil tudi novinar, pozneje pa je urejal \xc5\xa1tudentsko prilogo Dolenjskega lista in sodeloval pri slovenskih \xc4\x8dasopisih in revijah. Na ljubljanski Filozofski fakulteti je diplomiral iz sloven\xc5\xa1\xc4\x8dine in kojisrbohrva\xc5\xa1\xc4\x8dine. Po \xc5\xa1tudiju se je leta 1968 zaposlil kot lektor slovenskega jezika in knji\xc5\xbeevnosti na beograjski Filolo\xc5\xa1ki fakulteti. Bil je tajnik Zveze kulturno prosvetnih organizacij Slovenije (ZKPO), nato asistent na Filozofski fakulteti v Ljubljani in urednik razli\xc4\x8dnih zbirk pri Zalo\xc5\xbebi Mladinska knjiga, kjer je ostal vse do smrti. V zbirki Vezi je zbral dela iz jugoslovanske knji\xc5\xbeevnosti. Bil je tudi knji\xc5\xbeni urednik in urednik u\xc4\x8dbenikov za osnovno \xc5\xa1olo.\n_START_SECTION_\nDelo\n_START_PARAGRAPH_\nMiha Mat\xc3\xa8 je napisal ve\xc4\x8d kot 15 proznih besedil. Osrednjo vlogo v njih imajo \xc4\x8drtice in povesti. Leta 1967 je v zborniku \xc5\xa0tirinajst objavil prve \xc4\x8drtice za odrasle. Prva knjiga, katere urednik je bil Kajetan Kovi\xc4\x8d, je iz\xc5\xa1la leta 1972 z naslovom \xc5\xa0iroka usta. Slovensko stalno gledali\xc5\xa1\xc4\x8de v Trstu je leta 1987 za zbirko humoresk \xc5\xa0iroka usta uprizorilo monokomedijo, v kateri je igral Stane Stare\xc5\xa1ini\xc4\x8d._NEWLINE_Avtobiografske pripovedi Leskova mladost (1976), Bosopeta dru\xc5\xa1\xc4\x8dina (1982) in Kurja vojska (1985) so triologija o njegovi mladosti. Moderna pripoved Papagaj Bine je prav tako avtobiografska. \xc5\xbdivljenje revnih egip\xc4\x8danskih in tunizijskih otrok je opisal v literarnem potopisu Pesek v dlaneh (1993). Leto kasneje je iz\xc5\xa1la njegova najbolj znana mladinska povest Babica v supergah. Zadnje delo Smeh in solze moje doline je Miha Mate napisal leta 1999 in se upokojil. V njem je zbranih 24 kratkih zgodb iz njegovih krajev, ki dopolnijo triologijo o avtorjevi mladosti v tetralogijo._NEWLINE_Nekatere knjige Mihe Mat\xc3\xa8ja so bile ponatisnjene in prevedene v makedon\xc5\xa1\xc4\x8dino in srbohrva\xc5\xa1\xc4\x8dino. Leta 1985 je bilo delo Bosopeta dru\xc5\xa1\xc4\x8dina prevedeno v oba jezika. Za otro\xc5\xa1ko pripoved Zmaj\xc4\x8dkov rojstni dan so otroci iz Op\xc4\x8din leta 1992 uprizorili radijsko igro._NEWLINE_Miha Mat\xc3\xa8 je sodeloval z ilustratorko Marjanco Jemec Bo\xc5\xbei\xc4\x8d, ki je ilustrirala veliko njegovih del.'